uk ru ru hbs_cyr ru ky ky ky ky ky ky ky ky ru ky ky ky ky ky ru ky ky ky ky ky ru ru ru ru ru ky ky ky ky ru ru ky ru ky ky ky ru ru ky ky ky ky ky ky ky ky ky ky ky ky ky ky tt ky ru la ky be ru ru ru ru ru ru ru ru bg ru ru ru ru ru ru ru
Баткен облусунун мурунку милийса начальниги Бузурманбек Турсуматовдун үстүнөн кылмыш иши козголду. Маселе мындай экен: облустун милийсалары үчүн эки кабат үй куруу тендерин "Корпорация Аскед" деген ишкана жеңип алат да, үйдү чала-була бүтүрүп баса беришет. Экинчи кабаттагы жасалбаган иштерди ошол жерден квартира алгандар бүтүрүп алышат. Курулушка кеткен чыгым аябагандай жогорулатылып көрсөтүлгөн. Ага карабастан облмилийсанын жетекчилери үй сонун бүттү деп кол коюп беришет. Бекер койбой калсын… Азыр аталган начальник, анын финансы жагынан орун басары жана үй кургандардын жетекчисинин орун басары камакта.
Баңгизатка каршы күрөшүп жатып ит болду!
Ош милийсасынын баңгизатка каршы күрөш бөлүмүнүн азаматтары Ош-Ноокат жолундагы посттон "Жигули" машинасын токтотуп текшерип көрүшсө шоопурдун чөнтөгүнөн 7,38 грамм героин чыккан. Ал эми машинанын ичинен 4,6 кг марихуана табылган. Машинанын жана баңгизаттардын ээси, балакет бас э-эй, баңгизатка каршы күрөшүүчү бөлүмдүн подпоковниги Ж.Т. деген экен! Мына сага!
Ташиев менен Турсунбеков дале "адын на адында"
Азыр эки адам айтыша кетсе, кимисиники туура экенин да билбейсиң. Анткени, таза адамдар айтышпайт. Сөзсүз түрдө экөөндө тең кичине, кипкичине туура эмес иши болот… Аз мурун эле Ташиев менен Турсунбеков экөө кармаша кетип токтоп калышты эле, эми кайра баштаптыр. Турсунбеков: "Ташиев деген мага жалаа жаап жатат арак заводун тууганына сатып берген деп. Аны сотко берем… Ал президенттиктен утулуп калганда Атамбаевге барып "мени бир туугандай кылып жаныңызга алыңыз" деп айткан" дейт. Ташиев болсо: "Арак заводун Турсунбековдун тууганы сатып алганы чын. Турсунбеков чагымчыл. Мен эмне үчүн Атамбаевге барбашым керек. Дагы да барам…" дегени.
Ак киши, кара киши баары бир киши… айтышып турушсун, андайларды эрмек кылганды кесип кылгандарга жакшы эле болду.
Талиева айымдын баркы канча болду экен?
Жогорку Кеңештин депутаты Камила Талиева деген бар го, ошол айым: "Аскарбек Шадиевдин коомдо авторитети бар" дейт. Андан ары башкы прокурор Аида Саляновага ишенбөөчүлүк көрсөтүү керек дейт. Дегени абдан жакшы, бирок, Талиева айымдын өзүнүн коомдогу кадыр-баркы канча болду экен, сөзүнүн өтүмдүүлүгү канча болду экен, ошону айта кетсе сонун болмок. Анан да кышы бою коомчулук Шадиевге нааразы болуп турганын укпаганы жаман экен…
"Ата журт" фракциясынын депутаты Улукбек Кочкоров айтып турбайбы, Тажикстанга жүк ташуучу машиналарды өткөзгөндүгү үчүн бажычылар 1,5 миң доллар алса, милийса акелер 1 миң доллар алат экен. Коррупцияга каршы күрөш деген кампания ал жерге жете элекпи же жеткен жерден жантаслим болгонбу?!
Өлгөндөр өлдү, аттыргандар жыргайт да, ыя?!
Аксы окуясы болгонуна 10 жыл толуптур. Бул окуя тарых барагында бир жагынан алты азамат курман болуп, кыркка чукул адам жарадар болуп, кайгылуу окуя аталды, экинчи жагынан демократия үчүн, адам укугу үчүн тартынбай, коркпой күрөшүүнүн башаты да болуп калды. Ошондо Аксынын баатыр элине ок аттыргандардын бири дагы жоопко тартылган жок. Жоопко тартылмак турсун дындыя көөп жегени жеп, иштегени иштеп эл башкаргандардын арасында жүрөт. Бул кандуу окуя боюнча убагында ыраматылык Дооронбек Садырбаев төрагалык кылган депутаттык комиссия түзүлгөн. Комиссиянын жыйынтыгынын негизинде Докебиз "Абийир соту" деп аталган китебин да чыгарган.
Ошол Аксы окуясындагы күнөөлүлөрдү эми бир санап, жиниңерди келтирип таштагылачы:
КРнын президенти Аскар Акаев
КРнын премьер-министри Курманбек Бакиев
КРнын мамкатчысы Осмонакун Ибраимов -
КРнын ИИМ министри Темирбек Акматалиев
КРнын Башпрокурору Чубак Абышкаев
КТРдин генералдык директору Болот Мамбетакунов
"Кыргыз Туусу" гезитинин баш редактору Абдиламит Матисаков
КТРдин журналисти Нышанбек Кочкоров
Президенттик администрация жетекчиси Аманбек Карыпкулов
Президенттик администрация жетекчисинин орун басары Болот Жанузаков
Премьер министр Николай Танаев
Вице-премьер министр Курманбек Осмонов
Улуттук коопсуздук кызматынын төрагасы Калык Иманкулов
Аксы районунун акими Ш. Осмонов
Жалал-Абад облустук УКК башчысы Т. Мамбеталиев
Аксы райондук УКК башчысы Болот Абдразаков
ИИМ министринин орун басары Садырбек Дубанаев
ИИМ министринин орун басары Калмурат Садиев
Бишкек шаардык ИИБинин начальниги Кеңешбек Дүйшөбаев
Жалал-Абад облустук ИИБинин начальниги К. Токобаев
Жогорку Соттун төрага орун басары Ж. Досматов
Коопсуздук Кеңешинин катчысы Мисир Ашыркулов
Башкы прокурорлор Мыктыбек Абдылдаев,
Башпрокурордун орун басары Курмантай Абдиев
Жалал-Абад облусунун прокурору Зоотбек Кудайбергенов
Жалал-Абад шаарынын прокурору Руслан Усекеев
Сүйүүң менен сүмүрөң кал!
Түштүк Кореяга 700 кыргыз кыз турмушка чыккан экен. Бул жөнүндө Турсунбай Бакир уулу түтөп турду. Ага бул маалыматы биздин Түштүк Кореядагы элчибиз билдирген экен.
Дагы бир маалымат боюнча ал жерге барган кыздарыбыздын көбү зордук менен сойкулук милдетти аткарат экен. Акча кууган заман ушинтип "азаптуу сүйүүгө" алып барат. Кайран гана кыргыздын мөлтүр кыздары!
Өзбек кошуна менен алаканы жаңылоо керек
"Алыскы туугандан жакынкы кошуна артык" дейт кыргыз. Тилекке каршы, бул накыл сөз кошуна Өзбекстан менен болгон мамилебизге төп келишпей тургансыйт. Себеби, 2009-жылдан бери кыргыз-өзбек өкмөттөр аралык комиссия ишин токтотуп, эки өлкөнүн карым-катнашы начарлай түшкөнсүгөн. Ошентсе да, эми эзелтен бир туугандай күн кечирип келген Кыргызстан-Өзбекстан мамилеси баштапкы нукка түшөрүнө үмүт байлай баштадык. Не дегенде, башбакан Өмүрбек Бабанов кесиптеши Шавкат Мирзиев менен телефон аркылуу сүйлөшкөндө ушул өңдөнгөн маанилүү көйгөйлөрдү талкуулады.
Өмүрбек мырза сөз башында расмий Бишкек бардык тармактар боюнча Ташкент менен кызматташууга даяр турганын билдирди. Ошондой эле мамлекеттик деңгээлдеги маселелер өз убагында чечилбегендиктен, мындан эки тарап бирдей зыян тартып атканы жашыруун эмес. Андыктан, экономика жаатында кызматташууну жандандыруу, эки тарапка бирдей пайда алып келүүчү долбоорлорду биргеликте иштеп чыгуу, эки өлкөнүн коопсуздугун сактоо - мезгил талабы экенин өкмөт башчылары бирдей түшүнүшкөндөй. Бабанов бул максатта реалдуу иштерди жасоого убакыт келип жеткендигин, өкмөттөр аралык комиссиянын кезектеги жыйынын өткөрүү сунушун киргизди.
Жазгы айдап себүү иштерин ойдогудай жүргүзүү үчүн жер семирткич абадай зарыл. Ал эми жер семирткичтин басымдуу бөлүгү Өзбекстандан ташылып келчү. Арийне, соңку эки жылдан бери жер семирткич ташуу дээрлик токтоп калганы дыйкандарга дайын. Муну кыргыз премьери жүрөгү менен сезип, кесиптешине ушу маселени чечүү жолун караштырып көрүүнү сунуштады.
Ошентип, акыркы мезгилде тоңмоюн тартып калган Ташкент биз менен көйгөйлөрдү чечүүнүн тегерегинде баарлашып, алгачкы кадам таштагансыды. Эки башбакандын мындай сүйлөшүүсүнөн оңгулуктуу майнап чыгар эми. Анда Өзбекстан "алыскы туугандан жакынкы кошуна артык" болорун турмуш жүзүндө далилдээр…
"Президенттин Жогорку Кеңештеги өкүлү депутаттар жөнүндө туура эмес маалыматтарды таратып келет, -дейт Садыр Жапаров,- анын сөзү боюнча мен судьялардан пара алган имишмин. "Бир кемпир айтты" деген нерсени ташташ керек" Бул макалдын Жапаровго эч тийешеси жок, бирок "ууру тойгончо жеп, өлгөнчө карганат" деген кеп бар, ошону депутаттар унутушпаса…
Ош шаарынын мэри бир "кокуй күн" болду. Көшөгөнүн артында туруп алып, жеке маселесин митинг менен чечкенди өнөргө айлантып алды. Мына Ош шаардык кеңешине шайлоо болоордун астында 4-мартта Мырзакматов өзүнө тиешелүү "Улут биримдиги" шайлоодо утуш керек деген максатта, бөлөк партияларга сес көрсөтүү үчүн митинг уюштурган. Эми добуштары жетпей жатканына карабастан аталган партияга көпчүлүктү түзүш үчүн 23 орун берилиш керек деген Мырзакматовдун тууган-урук, өң-тааныштарын чогулган, курулай догурунма топ митингге чыкты. Ушунун баарын Мелис мэрлик ордун сактап калыш үчүн жасап жатканын коомчулук айдан-ачык түшүнүп турат. Сыягы, Мырзакматовго элдин тынчтыгынан, мэрлик орун өтө ыйык, баарынан кымбат окшойт. Бир нерсе болсо эле митинг уюштуруп, билмексен болуп сырттан байкап турат. Бийлик болсо мажүрөлөнүп, бир мэрдин тизгинин кагып койгонго жарабай шөмтүрөйт. Мырзакматов кургуруң болсо, өзүн Оштун кожоюну эсептеп, мэрлик кызмат атасынан мураска калгандай эле сезип калды.